લાખણી બસ સ્ટેન્ડ વિસ્તારમાં ચાર વર્ષ પહેલાં રહેલા પીક અપ સ્ટેન્ડને તંત્ર દ્વારા તોડી પાડી ત્યાં શૌચાલય બનાવવામાં આવ્યું હતું. જેથી લાખણી ખાતે આજુબાજુના ગામોમાંથી તાલુકા પંચાયત, તાલુકા સેવાસદન, બેન્ક, માર્કેટયાર્ડ, હોસ્પિટલના કામે આવતા લોકોને પારાવાર મુશ્કેલી ભોગવવી પડતી હતી. તાલુકા મથક લાખણીમાં બસ સ્ટેશનની જરૂરિયાત હોવા છતાં સરકાર દ્વારા તેમાં ઢીલ થતા લોકોમાં રોષ ભભૂકી રહ્યો હતો. જેથી તંત્ર દ્વારા લાખણી ખાતે બસ સ્ટેશન બનાવવા માટે જૂના સર્વે નંબર 148 અને નવા સર્વે નંબર 2072 માંથી એસ.ટી. વિભાગને 4000 ચો.મી. જમીન આપતાં અને તે જમીનનું ચલણ એસ.ટી. વિભાગ દ્વારા 14 માર્ચ 2018 માં ભરી દેવાતા લાખણી ખાતે ટૂંક સમયમાં નવું બસ સ્ટેશન બનવાની સંભાવના વધી ગઈ છે.